Univerzita Konštantína Filozofa v Nitre

Rokovací poriadok Akademického senátu 
Univerzity Konštantína Filozofa v Nitre 


Čl. 1
Úvodné ustanovenia

1.	Tento rokovací poriadok upravuje spôsob rokovania a prijímania rozhodnutí Akademického senátu Univerzity Konštantína Filozofa  v Nitre (ďalej len „senát“ alebo „AS UKF“).
2. 	Pôsobnosť a úlohy AS UKF určuje Štatút UKF v Nitre v súlade so zákonom č. 131/2002 Z.z. o vysokých školách a o zmene a doplnení niektorých zákonov v znení neskorších predpisov (ďalej len „zákon o vysokých školách“). 

Čl. 2
 Ustanovujúce zasadnutie AS UKF 

1. Ustanovujúce zasadnutie AS UKF sa uskutoční najneskôr štrnásť (14) dní od ukončenia funkčného obdobia odstupujúceho senátu. 
2. Ustanovujúce zasadnutie AS UKF zvoláva predseda alebo predsedníctvom poverený člen predsedníctva odstupujúceho senátu. Ustanovujúce zasadnutie vedie predseda odstupujúceho senátu až do zvolenia nového predsedu AS UKF.
3. AS UKF je na svojom ustanovujúcom zasadnutí uznášaniaschopný, ak je prítomná najmenej trojpätinová (3/5) väčšina všetkých členov senátu, t. j. sedemnásť (17) členov.
4. Predseda odstupujúceho senátu podá novému AS UKF správu o činnosti AS UKF za celé predchádzajúce funkčné obdobie, ktorú zverejní na webovom sídle UKF. 
5. AS UKF zvolí na ustanovujúcom zasadnutí predsedu a podpredsedu senátu, členov predsedníctva, predsedov a členov komisií senátu. 

Čl. 3
Voľba predsedu, podpredsedu, členov predsedníctva, predsedov a členov komisií AS UKF

1. Voľby predsedu, podpredsedu, členov predsedníctva, predsedov a členov komisií senátu sú tajné. Riadi ich trojčlenná komisia zvolená AS UKF na túto príležitosť, ktorá sa volí aklamačne nadpolovičnou väčšinou prítomných členov AS UKF. Členmi volebnej komisie nemôžu byť kandidáti na predsedu, podpredsedu, predsedov a členov komisií AS UKF.
2. Kandidovať na predsedu a podpredsedu, členov predsedníctva a predsedov komisií AS UKF môže každý člen AS UKF. 
3. 	Návrhy kandidátov na predsedu predkladajú neanonymne členovia AS UKF predsedovi odstupujúceho senátu. Prítomný kandidát musí vysloviť svoj súhlas s kandidatúrou.
4. 	Na hlasovacom lístku sa spoločne uvedú všetci navrhnutí kandidáti v abecednom poradí. Hlasovací lístok je platný, ak je na ňom označený len jeden kandidát.
5. 	Voľby sa riadia podľa týchto zásad:  
0. voľby sú maximálne päťkolové,  
0. každý prítomný člen senátu má jeden hlas,  
0. na zvolenie predsedu AS UKF je potrebná nadpolovičná väčšina hlasov všetkých členov senátu, t. j. štrnásť (14),   
0. ak niektorý kandidát získa v prvom kole nadpolovičnú väčšinu hlasov všetkých členov senátu, t. j.  štrnásť (14), je zvolený za predsedu AS UKF,  
0. ak žiadny z kandidátov nezíska v prvom kole nadpolovičnú väčšinu všetkých hlasov,  t. j. štrnásť (14), do druhého kola postupuje ten kandidát, ktorý v prvom kole získal najvyšší počet hlasov (pri rovnosti hlasov postupujú všetci kandidáti, ktorí dosiahli najvyšší počet hlasov) a kandidát, ktorý získal druhý najvyšší počet hlasov (pri rovnosti hlasov postupujú všetci kandidáti, ktorí dosiahli druhý najvyšší počet hlasov),  
0. ak v druhom kole získa niektorý z kandidátov nadpolovičnú väčšinu hlasov všetkých členov senátu, t. j. štrnásť (14), je zvolený za predsedu AS UKF,  
0. ak žiadny z kandidátov nezíska v druhom (treťom, štvrtom) kole nadpolovičnú väčšinu hlasov všetkých členov senátu, t. j. štrnásť (14), do tretieho (štvrtého, piateho) kola postupuje kandidát, ktorý v druhom (treťom, štvrtom) kole získal najvyšší počet hlasov (pri rovnosti hlasov postupujú všetci kandidáti),  
0. kandidát, ktorý v treťom (štvrtom, piatom) kole získa nadpolovičnú väčšinu hlasov všetkých členov senátu, t. j. štrnásť (14), je zvolený za predsedu AS UKF,  
0. ak žiadny z kandidátov nezíska nadpolovičnú väčšinu hlasov všetkých členov senátu, t. j. štrnásť (14), voľby sa končia kolom, v ktorom kandiduje iba jeden kandidát,  
0. ak v poslednom (maximálne piatom) kole nebol zvolený predseda senátu, senát opätovne vyhlási voľby predsedu AS UKF, v ktorom nemôže kandidovať žiadny z predošlých kandidátov.  
6.	Volebná komisia vyhlási výsledok voľby predsedu AS UKF. Senát uznesením zoberie   výsledok voľby na vedomie. 
7. 	Novozvolený predseda AS UKF preberá vedenie senátu a sumarizuje neanonymné návrhy členov senátu na podpredsedu senátu.
8.  	Voľba podpredsedu AS UKF sa riadi podľa čl. 3 ods. 1 až 6 tohto rokovacieho poriadku.
9.    Voľba členov  predsedníctva, predsedov a členov komisií senátu sa riadi podľa čl. 3 ods. 1 až 6 tohto rokovacieho poriadku. Pri voľbe členov komisií sa najskôr zvolí predseda komisie, a potom členovia komisie v zložení určenom v čl. 8  tohto rokovacieho poriadku.
10. 	Novozvolený predseda písomne oznámi výsledky volieb predsedu, podpredsedu, členov predsedníctva, predsedov a členov komisií rektorovi univerzity a zverejní ich na webovom sídle UKF.
Čl. 4
 Zasadnutia senátu 
 
1. Senát pracuje formou zasadnutí. Zasadnutia AS UKF zvoláva predseda AS UKF najmenej dvakrát za semester.
2. AS UKF je na svojom zasadnutí uznášaniaschopný, ak je prítomná najmenej trojpätinová (3/5) väčšina všetkých členov senátu, t. j. sedemnásť (17) členov.
3. Okrem plánovaných zasadnutí senátu môžu byť zvolané aj mimoriadne zasadnutia senátu. Predseda AS UKF najneskôr do dvoch týždňov zvolá mimoriadne zasadnutie na návrh rektora UKF, alebo na návrh najmenej 1/3 členov senátu, t. j. deväť (9) členov, alebo na návrh akademického senátu fakulty. 
4. Zasadnutia AS UKF sú verejné. Zasadnutia senátu sa môže zúčastniť každý člen akademickej obce UKF. 
5. Rektor, v jeho zastúpení prorektor a kvestor UKF, sa môžu zúčastniť každého zasadnutia senátu s hlasom poradným. 
6. 	Senát predkladá raz za rok akademickej obci UKF správu o činnosti senátu, ktorú zverejňuje predseda senátu na webovom sídle UKF.

Čl. 5 
Program zasadnutí senátu 
 
1. S termínom, programom a podkladmi na rokovanie senátu musia byť členovia AS UKF oboznámení najmenej sedem (7) dní pred dňom zasadnutia senátu. V mimoriadnych prípadoch predseda AS UKF môže rozhodnúť o skrátení uvedenej lehoty. 
2. K rokovaniu o závažných otázkach si predseda alebo predsedníctvo senátu môže vyžiadať pred zasadnutím senátu stanovisko rektora, prorektorov, dekanov, ďalších vedúcich zamestnancov a odborných komisií. 
3. Program a termín zasadnutia senátu navrhuje predsedníctvo AS UKF. Zasadnutie vedie predseda AS UKF alebo ním poverený člen predsedníctva AS UKF. Predsedajúci na začiatku zasadnutia skontroluje plnenie uznesení a oznámi návrh programu. O programe, o námietkach proti nemu alebo o jeho doplnení rozhoduje senát hlasovaním. 
4. Senát na začiatku zasadnutia aklamáciou zvolí zapisovateľa a overovateľov zápisnice, z ktorých jeden je zo zamestnaneckej a jeden zo študentskej časti senátu.
5. Návrhy a správy, predkladané na zasadnutí senátu jeho predsedníctvom, uvedie určený člen predsedníctva alebo prizvaný zástupca UKF. 
6. Iniciatívne návrhy členov senátu uvádzajú ich navrhovatelia. 
7. Zapisovateľ  vyhotoví o priebehu rokovania senátu zápisnicu, ktorú pred jej zverejnením overia overovatelia zápisnice. Zápisnica okrem formálnych náležitostí (dátum konania, zoznam prítomných, ospravedlnených a neprítomných členov senátu, hostí, programu zasadnutia) obsahuje všetky rozhodnutia senátu k prerokúvaným otázkam a výsledky hlasovania. Zápisnica sa najneskôr do dvoch týždňov od zasadnutia senátu zverejní na obvyklom mieste a osobitne rozošle všetkým členom senátu, predsedom akademických senátov fakúlt UKF, rektorovi univerzity a dekanom fakúlt.

Čl. 6 
Hlasovanie 
 
1. Senát je uznášaniaschopný, ak je na zasadnutí prítomná najmenej trojpätinová (3/5) väčšina všetkých členov senátu, t. j. sedemnásť (17) členov. 
2. Rozprava o určitej problematike spravidla končí prijatím uznesenia. 
3. Uznesením možno materiál, o ktorom senát rokoval, schváliť bez pripomienok, schváliť 
s pripomienkami, zobrať na vedomie, neschváliť, vrátiť predkladateľovi na doplnenie, vyložiť ustanovenie Štatútu UKF. 
4. O personálnych otázkach sa hlasuje tajne. Na platné uznesenie je potrebný súhlas najmenej nadpolovičnej väčšiny všetkých členov senátu, t. j. štrnásť (14) členov. 
5. O ostatných otázkach sa senát uznáša aklamáciou. Na platné uznesenie je potrebný súhlas nadpolovičnej väčšiny prítomných členov senátu. 
6. Každý člen senátu má právo podať pozmeňujúci návrh, alebo žiadať od predkladateľa doplňujúce vysvetlenie k predkladaným materiálom. Pri hlasovaní senát najskôr hlasuje o pozmeňujúcom návrhu, a potom o návrhu ako celku. 
7. Výsledky hlasovania oznámi predsedajúci senátu. 
8. Názor člena senátu sa uvádza v stanovisku k uzneseniu, ak jeho navrhovateľ o to požiada na zasadnutí senátu a tento názor písomne doručí predsedovi do troch dní odo dňa zasadnutia senátu.  

Čl. 7 
Predsedníctvo senátu 
  
1.	AS UKF v súlade so Štatútom UKF volí zo svojich členov predsedu a predsedníctvo senátu. Predsedníctvo AS UKF má sedem (7) členov.  Pozostáva z predsedu, podpredsedu a piatich členov tak, aby v predsedníctve bol jeden zástupca za každú fakultu, jeden zástupca ďalších súčastí UKF a jeden zástupca študentov.  
2. 	Počas neprítomnosti predsedu senátu vykonáva funkciu predsedu podpredseda senátu alebo iný, predsedníctvom poverený člen predsedníctva AS UKF.
3.  Predsedníctvo AS UKF je na svojom zasadnutí uznášaniaschopné, ak je prítomná trojpätinová (3/5) väčšina všetkých členov predsedníctva, t. j. päť (5) členov.
4. 	V prípade, že sa predseda senátu svojej funkcie vzdá, je z nej odvolaný, je vymenovaný do funkcie rektora, prorektora, dekana, prodekana, kvestora, tajomníka fakulty alebo vedúceho súčasti UKF, alebo jeho členstvo v senáte skončí z ďalších dôvodov uvedených v § 8 ods. 6 zákona o vysokých školách, vykonáva funkciu predsedu podpredseda senátu alebo iný, predsedníctvom poverený člen predsedníctva AS UKF až do zvolenia nového predsedu AS UKF.
5.	Predseda AS UKF zastupuje senát pri rokovaniach s orgánmi akademickej samosprávy UKF a iných vysokých škôl. Predseda riadi administratívnu činnosť AS UKF a jeho podpisom sa potvrdzujú prijaté uznesenia. 
6.	Predsedníctvo AS UKF zodpovedá najmä za plnenie týchto úloh: 
a) navrhuje program, termín a formu zasadnutia senátu, 
b) koordinuje činnosť komisií senátu v čase medzi zasadnutiami senátu, 
c) kontroluje a zabezpečuje plnenie úloh a uznesení senátu. 
7. 	Predsedníctvo AS UKF za svoju činnosť zodpovedá senátu. 
8. 	O každom zasadnutí predsedníctva AS UKF sa vyhotoví zápisnica. 

Čl. 8 
Komisie senátu 
 
1. AS UKF si podľa potreby zriaďuje pre jednotlivé úseky svojej práce komisie ako svoje poradné orgány. Spravidla sú to tieto komisie: ekonomická, legislatívna a volebná. 
2. Komisia AS UKF má sedem (7) členov. Pozostáva z predsedu a šiestich členov tak, aby
 v komisii bol jeden zástupca za každú fakultu, jeden zástupca ďalších súčastí UKF a jeden zástupca študentov. 
3. Na návrh predsedníctva AS, môže senát na plnenie úloh ustanoviť vytvorenie ďalších komisií s dlhodobým alebo časovo obmedzeným pôsobením v  zložení určenom predsedníctvom AS. 
4. Zo zasadnutí komisií senátu sa píše zápisnica, ktorá sa zašle predsedovi senátu. 
 
Čl. 9
 Práva a povinnosti členov senátu 
 
1. 	Členovia senátu majú právo najmä: 
a) predkladať senátu iniciatívne návrhy a správy, 
b) zúčastňovať sa na zasadnutiach komisií senátu a na príprave materiálov senátu, 
c) vyjadrovať sa k materiálom predloženým na rokovanie. 
2. 	Členovia senátu majú povinnosť najmä: 
a) zúčastňovať sa na zasadnutiach senátu, 
b) zastupovať a vyjadrovať názory členov akademickej obce na zasadnutiach senátu. 
 
Čl. 10 
Záverečné ustanovenie 
 
1. Týmto Rokovacím poriadkom AS UKF sa ruší Rokovací poriadok schválený AS UKF dňa  
1. decembra 2018 v znení jeho neskorších doplnkov.
2. [bookmark: _GoBack]Tento rokovací poriadok nadobúda platnosť a účinnosť dňom schválenia v AS UKF dňa 
5. júna 2023. 
 
 
 
         doc. PaedDr. Gabriela Pavlovičová, PhD.                             prof. RNDr. Libor Vozár, CSc.
                    predsedníčka AS UKF                                                                     rektor UKF    

